钦定古今图书集成/明伦汇编/氏族典/第241卷 > 张筠〈弟篯〉
## 钦定古今图书集成/明伦汇编/氏族典/第241卷 > 张筠〈弟篯〉

按《五代史张筠传》：“筠，海州人也。事节度使时溥，为宿
州刺史。梁兵攻溥，取宿州，得筠，爱其辩慧，以为四镇
客将、长直军使，累拜昭德节度使。梁亡事唐，从郭崇
韬伐蜀，为剑南两川安抚使。蜀平，拜河南尹，徙镇兴
元，入为左骁卫上将军。筠弟篯，当筠为京兆尹时，以
为牙内指挥使。筠西伐蜀，留篯守京兆。兄弟赀皆钜”
万，以其富，故所至不为聚敛，民赖以安。而篯嗜酒贪
鄙，历沂、密二州刺史。晋出帝时，以将军市马于回鹘，
坐马不中式，有司理其价值。篯性鄙，因郁郁而卒。筠
居洛阳，拥其赀，以酒色声妓自娱足者十馀年，人谓
之“地仙。”天福二年卒。